Hou jou snor só netjies dié MovemberFoto ter illustrasie. (Foto: Shoeib Abolhassan/Unsplash) ’n Snorkam, baardolie en ’n bietjie selfvertroue is al wat die manne gaan nodig hê dié November. Tydens Movember, oftewel November, gee snorre en baarde die toon aan, met talle mense wat aan ’n uitdaging deelneem om te kyk hoe welig hul snorre aan die einde van die maand is. Movember het in 2003 in Australië begin toe ŉ groep vriende van Melbourne besluit het om sommer vir die grap snorre te kweek. Die volgende jaar het 450 mans ook snorre gekweek. Vandag, 19 jaar later, neem miljoene mans en vroue van reg oor die wêreld aan dié projek deel. Dié projek plaas die kollig op die gesondheidskwessies, ook selfdood onder mans en prostaat- en testikulêre kanker, wat mans in die gesig staar. Om deel daarvan te word, kan jy bloot self ’n snor kweek, 60 km aflê vir 60 mans wat per uur wêreldwyd weens selfdood sterf, of ’n groep vriende nooi om iets as ŉ groep saam te doen. Vroue kan dus ook aan die Movember-uitdagings deelneem! Maroela Media het by Leandri Ohlsen, ’n manshaarkapper by Kuif en Baard, ’n haarsalon in Pretoria, ingeloer om uit te vind hoe ’n snor en baard netjies gehou kan word. “Ek glo dat mans Movember skoongeskeer moet afskop, wat dit eintlik makliker maak,” vertel Ohlsen. “Dit gaan maar net daaroor om dit netjies te hou.” Dit is egter, volgens Ohlsen, glad nie moeilik om te doen nie. Talle mans kan ’n welige snor kweek, maar die geheim is om dit in stand te hou deur die loop van die maand. “Dit is eintlik goed om produkte aan te skaf wat gaan help om dit in stand te hou. Iets soos snorsalf kan gebruik word om die snor kant toe te kam en daar te hou wanneer dit te lank word en dit in jou mond begin hang.” Wanneer jy besluit om sommer ook ŉ baard vir die maand te kweek, sal baardolie ’n waardevolle toevoeging tot jou voorkomskas wees. Dié olie is eintlik bedoel om die vel te voed, en het maar min met die baardhare self te doen. Stuur vir ons ’n kiekie van jou Movember-snor en staan die kans om ’n baardsny en ’n baardproduk ter waarde van R450 by Kuif en Baard in Pretoria los te slaan. Vul die kompetisievorm hieronder in, heg jou foto aan en staan die kans om dié bederfprys te wen. Die kompetisie het gesluit. Bepalings en voorwaardes